text: Le cheval ot ja receü
   Marcadigas et retenu,
   Et tant avoit li rois raisnie
   À la royne et conseillie
   Que ele li avoit graé
   Que il feïst tout à son gré
   Et qu'ele bien s'i assentoit
   Puis que faire le couvenoit.
   PageV01P073
   Ne vous puis pas tout deviser
   Leur paroles, ne raconter.
   Tant firent qu'il orent tout troi
   De roi Marcadigas l'otroi
   Dou don qu'il leur avoit promis,
   Si que jà ot leur joiaus pris ;
   Et, quant Cléomadès le sot,
   Au plus tost que il onques pot
   Vint à son pere tout irés ;
   Mais, com sages et avisés,
   Sot bien couvrir ire et anui
   Quant il en avoit point en lui.
   Devant son pere vint ester ;
   Moult très bel li prist à moustrer
   À conseil que ne l'oy nus
   Fors il et ses peres, sans plus,
   Et sa mere qui tant l'amoit
   Que plus amer ne le povoit.
  